มีตุ่มห่อเลือดข้างในกระพุ้งแก้มค่ะ เป็นก้อนเลือดเล็กๆ ไม่มีอาการเจ็บ ควรรักษายังไงคะ
สวัสดีค่ะ ตุ่มก้อนเลือดที่กระพุ้งแก้ม อาจเกิดจาก- การไปกัดโดนกระพุ้งแก้ม หรือโดนของแข็งของแหลมทิ่มตำ ทำให้เนื้อเยื่อบาดเจ็บและมีเลือดออกได้- เป็นถุงน้ำเมือก (mucocele) เกิดจากการอุดตันของท่อของต่อมน้ำลายขนาดเล็กๆ ในช่องปากและมีการรั่วไหลของน้ำเมือกออกมาอยู่รอบๆ เนื้อเยื่อแถวนั้น ทำให้เห็นเป็นก้อนนูนได้ แต่จะมีสีออกใส หรือขาวขุ่น ไม่มีอาการเจ็บหรือปวด- แผลร้อนใน จะมีลักษณะเป็นแผลขนาดเล็กและตื้น มีสีเหลืองหรือขาว รอบๆ แผลมีอาการบวมแดง ทำให้ดูเหมือนเป็นตุ่มขึ้นมาได้ แต่จะมีอาการเจ็บที่แผล-เป็นเนื้องอกชนิดต่างๆ เช่น เนื้องอกหลอดเลือด (hemangioma)ซึ่งจะมีสีออกแดงได้หากตุ่มเพิ่งเกิดขึ้น ไม่มีอาการเจ็บ อาจสังเกตอาการไปก่อน ในเบื้องต้น ก็ไม่ควรไปจับหรือใช้ลิ้นไปดันตุ่มบ่อยๆ งดทานอาหารที่ร้อน อาหารรสจัด ไม่ใช้ยาสีฟันที่แสบระคายเคือง งดการใช้น้ำยาบ้วนปากไปก่อน เพื่อลดการระคายเคืองต่อตุ่มที่เป็นอยู่แต่ควรบ้วนปากด้วยน้ำเกลือบ่อยๆทั้งนี้ หากเป็นตุ่มก้อนเลือดที่เกิดจากการบาดเจ็บ ก็จะค่อยๆ จางลงและหายไปได้เองใน 1-2 สัปดาห์ แต่หากตุ่มไม่หายไป ก็ควรไปพบแพทย์เพื่อตรวจรักษาค่ะ